**Stručné vyhodnotenie projektu**

Cieľom štúdie realizovateľnosti bolo nájsť s ohľadom na životné prostredie technicky najvhodnejšie a ekonomicky najefektívnejšie riešenie problémov na trase jestvujúcej cesty I/68 a úsekov ciest I/18 a I/20 v meste Prešov. Z analýzy celej skúmanej trasy môžeme konštatovať že:

* Cesta I/68 tvorí hlavnú dopravnú os v smere sever juh v PSK, zabezpečuje prístup do krajského mesta Prešov zo severu a vykonáva dopravnú obsluhu pre približne 230 tisíc ľudí.
* Cesta I/68 nie je smerovo a výškovo vedená na návrhovú rýchlosť 80km/hod a v istých úsekoch ani na 60 km/hod.
* Od štátnej hranice SR/PL po mesto Stará Ľubovňa je trasa vedená prevažne v zosuvnom území.
* V intravilánoch obcí dochádza k prekročeniu hygienických limitov hluku
* Kapacitne je komunikácia v extravilánoch vyhovujúca vo výhľadovom období len po mesto Sabinov, od Sabinova (vrátane) je zvyšok skúmaných úsekov kapacitne nevyhovujúci.
* Kapacitne komunikácia nevyhovuje v intravilánoch miest Stará Ľubovňa, Sabinov, Prešov a obcí Plaveč a Šarišské Michaľany
* V intravilánoch obcí Mníšek nad Popradom, Hraničné, Ľubotín, Červenica a Pečovská Nová Ves nie je možné rekonštruovať cestu na požadovanú šírku bez značných demolácii.

Pre potreby Štúdie realizovateľnosti boli skúmané trasy rozdelené do 14tich úsekov a do Variantov č.1 (rekonštrukcia / modernizácia jestvujúcej trasy) a do Variantov č.2 (návrh novej trasy)

**Variant č.1**

Rekonštrukcia jestvujúceho stavu bola navrhnutá na všetkých 14tich úsekoch. Varianty č.1 vylepšujú smerové a výškové vedenia, dopĺňajú pruhy v stúpaní, rekonštruujú jestvujúce križovatky z dôvodu zvýšenia ich kapacity a bezpečnosti, ale len v obmedzenej miere sa do nich dá zapracovať ochrana pred hlukom a emisiami, keďže sú často vedené priamo cez centra miest a obcí.

Ako najpotrebnejšie na realizáciu sa javia :

* Úsek č.3 Stará Ľubovňa – Plavnica
* Úsek č.11 I/68 Šarišské Michaľany – Prešov, rekonštrukcia cesty
* Úsek č.12 I/68 Prešov, Križovatka Dúbrava - Križovatka I/68 a I/18
* Úsek č.13 I/68 Prešov, Križovatka I/68 a I/18 - Križovatka ulíc Košická, Petrovanská, Švábska
* Úsek č.14 I/20 Prešov, Križovatka ulíc Košická, Petrovanská, Švábska - Križovatka I/18 a I/20

**Variant č.2**

Obchvaty (respektíve preložky) cesty boli navrhnuté v 10tich úsekoch. Varianty č.2 sú navrhované ako novostavby spĺňajúce všetky predmetné ustanovenia. Zlepšujú dopravnú obslužnosť, zvyšujú bezpečnosť, majú dostatočnú kapacitu pre celé výhľadové obdobie a prerozdelením dopravy zlepšujú funkčné úrovne na jestvujúcich komunikáciách. Sú trasované mimo intravilánov čím znižujú vplyv zaťaženia hlukom a emisiami na obyvateľstvo.

Ako najpotrebnejšie na realizáciu sa javia :

* Úsek č.4 km 20.915 - 26.640 I/68 Plavnica, preložka cesty
* Úsek č.5 km 26.640 - 36.857 I/68 Plavnica - Ďurková
* Úsek č.10 km 58.330 - 67.955 I/68 Sabinov, preložka cesty
* Úsek č.14 I/20 Prešov, Križovatka ulíc Košická, Petrovanská, Švábska - Križovatka I/18 a I/20

Pre zabezpečenie územného rozvoja severnej časti Prešovského samosprávneho kraja je nutné investovať do rekonštrukcií a novostavieb na trase cesty I/68 podľa predchádzajúcich odporúčaní. Je dôležité uprednostniť výstavbu úsekov, ktoré sú kapacitne nevyhovujúce ako je „úsek č. 10 variant V2 Sabinov, preložka cesty“ a „úsek č 11 variant V1 Šarišské Michaľany – Prešov, rekonštrukcia cesty“ ako aj do úseku z problémovou celoročnou zjazdnosťou „úsek č.4 Variant V2 Plavnica“. V samotnom meste Prešov sa javí ako najvhodnejšia možnosť realizovanie variantu V1 (pre úseky 12,13,14) a ako variant 2 presadzovať rýchlostnú cestu R4 severný obchvat mesta Prešov ,ktorá by prevzala na seba funkciu preložky I/18 a I/68. Navrhovaný diaľničný úsek D1 Prešov západ – Prešov juh, ktorý je vo výstavbe by mal po výstavbe rýchlostnej cesty R4 severný obchvat mesta Prešov prevziať na seba tranzit z cesty I/20.